Eskom lê beslag op Matjhabeng-munisipaliteit se rekeningEskom het op ŉ rekening van die Matjhabeng-munisipaliteit in die Vrystaat beslag gelê in ŉ poging om die miljarde rande wat die plaaslike owerheid hom skuld, in te vorder. Die munisipaliteit bedien dorpe soos Welkom, Allanridge, Hennenman, Odendaalsrus, Ventersburg en Virginia. Die munisipaliteit skuld Eskom altesaam R3,4 miljard vir grootmaatkragvoorsiening. Die kragvoorsiener het Vrydag beslag gelê op die bankrekening ingevolge ŉ hofbevel wat reeds in 2014 toegestaan is en die rekening is sedertdien gevries. “Eskom is besig om die balans [van die rekening] te bepaal en die geld daarin na Eskom oor te betaal in ŉ poging om van die geld wat die munisipaliteit hom skuld, in te vorder,” lui ŉ verklaring van Eskom. Hy sê hy gaan intussen voort om alle moontlike regsremedies te ondersoek om te verseker dat die uitstaande skuld vereffen word. Eskom het tot die stap oorgegaan nadat die munisipaliteit herhaaldelik versuim het om vir grootmaatkragvoorsiening te betaal. Die kragvoorsiener het vanjaar nog net vyf betalings van R66,5 miljoen van die munisipaliteit gekry, hoewel sy rekening vir dié tyd reeds R1,3 miljard beloop. Eskom was sedert 2014 betrokke in verskeie hofgedinge met die munisipaliteit. Destyds het die plaaslike owerheid se uitstaande skuld R372 miljoen beloop. Hy het ook verskeie ander maniere probeer om die geld in te vorder. “Die munisipaliteit het deurlopend versuim om sy verpligtinge en die betalingsooreenkoms, asook hofbevele, na te kom, wat beteken die skuld vir dié tydperk het tot R3,4 miljard toegeneem. Munisipaliteite landwyd het Eskom teen die einde van Julie ŉ gesamentlike R31 miljard geskuld en die kragvoorsiener sê dit bedreig sy volhoubaarheid. “Munisipaliteite het ŉ verantwoordelikheid om hul finansiële verpligtinge vir die grootmaatverskaffing van elektrisiteit na te kom,” het Eskom gesê.